《送厚斋陈持正归括苍效山谷体有赠》
宋代·萧立之

赠君白纻白且鲜，络绣机杼秋风前。为君裁作山人衣，披云拂石弄潺湲。

赠君纸帐清且华，机绡水底溪工家。夜深拥被蝴蝶床，满身明月卧芦花。

聊厚不为薄，中有故人心。平生湖海交，讵得商浅深。

飞鸢亭下阑干雨，苍玉洞前斜日树。诗来一镞箭锋直，直置本初何足数。

恨我不与柴桑期，多君且赋羌村诗。细君迎笑儿女舞，床头酒香鸡鹜肥。

一城行色人催动，回首龙山烟翠重。敲推不定起寻君，前度莓苔千里梦。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。